  Майя Бывальцева 24-29 гудырикошконэ Ижкарын «Гужем карын» («Лето в городе») фестиваль улсын фольклор арня ортчоз. Со сярысь кар администрацилэн пресс-службаез ивортӥз. Элькунысь калык крезьгуръя коллективъёс карын улӥсьёсты удмуртъёслэн, бигеръёслэн, поръёслэн, ӟучьёслэн но мукет калыкъёслэн эктон, кырӟан, инструментъёсын шудон лулчеберетэнызы тодматозы. Тодмо калык коллективъёсты карысь скверъёсын котькуд нунал 19 часысен 20 часозь учкыны луоз: 25-тӥ гудырикошконэ Палэзьпу скверын - «Танок» ансамбль; 26-тӥ гудырикошконэ Вормон скверын - «Италмас» ансамбль; 27-тӥ гудырикошконэ Оружейник Драгунов нимо скверын - «Айкай» театр; 28-тӥ гудырикошконэ Кызьпу арамаын – «Айкай» театр. 29-тӥ гудырикошконэ: - 15 часын Киров нимо паркысь фан-зонаын – Африкан лулчеберетъя фестиваль; - 12.00-13.00, 19.00-20.00 Пыраклы Россиен синпелет дорысь площадьын – Фольклор мозаика (нуназе – «Тюрагай» но «Гармонь певучая» ансамбльёс, ӝытазе – «Шулдыр ӝыт» ансамбль); - 20.00-21.00 Шор площадьын – «Эктоника» ӵектос (со улсын туала калык дӥськутъя Urban Udmurt коллекциен тодмато). Тодэ вайытом, «Гужем карын» фестиваль 20-тӥ куарусёнозь кыстӥськоз. Ужрад Оружейниклэсь нуналзэ но Карлэсь нуналзэ пусъёнэн йылпумъяськоз. Пусъём, фестиваль Россын гудырикошконэ ортчись вить устоосыз опен-эйр фестивальёс пӧлы шедиз. Тегъёс: Лулчеберет Ижкар Удмуртия фестиваль фольклор  